Maria Durhuus (S), 2024-11-21:
Tak, formand.
Jeg var ikke lige klar over, at vi sambehandlede det her, så jeg har kun den ene tale med.
Den må I nøjes med.
Hvis I vil høre den anden, må jeg hente den.
Sådan kan det gå.
Jeg har simpelt hen 10 minutter, fordi to lovforslag sambehandles?
Hold da op.
Det om ældretilsyn er egentlig en af de ting i ældreloven, som jeg som ordfører i Socialdemokratiet er meget positivt stillet over for.
Selv om der har været store bekymringer om, at vi nu skal lave samtilsyn, og selv om det skal gå på tværs, vil jeg sige, at som sygeplejerske igennem mange år og i de sidste år som leder på en kommunal institution ville jeg blive rigtig, rigtig glad, hvis de her tilsyn, sådan som vi ønsker det nu, får et lærende, udviklende og uddannende aspekt i stedet for et kontrollerende aspekt.
I dag har vi rigtig, rigtig mange dygtige medarbejdere ude i vores offentlige sektor.
Vi har sosu-assistenter, sosu-hjælpere, sygeplejersker og andre dygtige medarbejdere.
Men der sker det, at når et tilsyn træder ind ad døren, bliver det meget, meget fokuseret på den ene ting, de skal undersøge.
Jeg kan fra min egen portefølje nævne, at der var nogle påbud, fordi vi ikke opfyldte beskæftigelseskravet i forhold til 35 ældre mennesker over 65 år, som alle sammen var på førtidspension.
Man kan sige, at de påbud er til at føle på, men det tager 14 dage, 8 konsulenter og andet godt på fuld tid at arbejde med de påbud for at få dem slettet igen.
Ingen har lært noget af det.
Ingen har forstået det.
Men vi har udført den opgave, vi skulle, og så kan vi gå videre imod det næste tilsyn.
Der kan også være et tilsyn, hvor man får at vide, at man skal gøre det mere hjemligt.
Så går man ud og køber puder og andre ting for at gøre det hyggeligt.
Så kommer der et brandtilsyn og siger, at nu skal vi fjerne det hele, fordi man ikke må ikke have puder og tæpper.
Så får man at vide, at man ikke må tage borgeren med i køkkenet, selv om man skal lave fælles aktiviteter og lære dem at tage del i eget liv.
Og sådan kan det blive ved med at køre i cirkler, uden at nogen nogensinde udvikler sig fagligt.
Derfor er vi i Socialdemokratiet rigtig, rigtig glade for de her tværkommunale ældretilsyn.
De vil have en lokal forankring, de vil have en viden om det kommunale system, og der sikres også uvildighed i tilsynet med forslaget om, at ældretilsynet ikke må føre tilsyn med en plejeenhed i egen kommune eller en plejeenhed, tilsynet driver eller har driftsaftale med.
Det her med, at det i højere grad skal bidrage til sparring og rådgivning frem for kontrol og påbud, kan ingen have noget imod.
Der foreslås jo også at oprette en rådgivnings- og sparringsfunktion, hvor der gives rådgivning om helhedsplejen til det enkelte plejehjem.
Jeg ved godt, at der har været mange bekymringer om, at vi nu sætter ind og lægger op til, at der skal ske et tilsyn minimum hvert femte år.
Jeg må bare sige, at mange af de meget, meget skrækkelige sager, vi har set i de senere år, jo også er sket på steder, hvor tilsynet har været få dage forinden.
Derfor kan vi også konstatere, at det tilsyn, vi har i dag, ikke fungerer optimalt, og at det jo ikke betyder, at bare fordi vi har tilsyn minimum hvert femte år, kan man ikke komme oftere, hvis der er bekymringer, og hvis der bliver indrapporteret, at der er forhold, man skal være bekymret for på stedet.
I Socialdemokratiet er vi derfor meget positive over for ambitionen om at frisætte ældreplejen for unødvendige og kontrolfokuserede tilsyn.
Vi tror på, at vi får den bedste ældrepleje, hvis vi lader kernemedarbejderne udføre det arbejde, de er uddannet til, uden at de konstant skal frygte det næste tilsynsbesøg lige rundt om hjørnet.
Vi ønsker en ældrepleje, hvor tilsynet hjælper plejehjemmene og medarbejderne i stedet for at kontrollere dem.
I Socialdemokratiet mener vi også, at regeringen med det her forslag har ramt en god balance mellem at have tillid til medarbejderne og fortsat at kunne garantere en høj kvalitet i ældreplejen.
Vi støtter varmt op om lovforslaget, så tak for ordet her til førstebehandlingen af L 91.